Príloha k uzneseniu 1_2_1_HaI
Kritériá používané pri posudzovaní spôsobilosti vysokej školy uskutočňovať habilitačné konanie a konanie na vymenúvanie profesorov

(1)	Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) ustanovuje v § 82 ods. 7, že Akreditačná komisia pri výkone svojej pôsobnosti používa kritériá, ktoré sama navrhuje a po vyjadrení orgánov reprezentácie vysokých škôl schvaľuje Ministerstvo školstva, vedy, výskumu a športu SR.
(2)	Tento dokument obsahuje súbor kritérií, ktoré Akreditačná komisia používa podľa § 82 ods. 2 písm. c) pri akreditácii habilitačného konania a konania na vymenúvanie profesorov, t. j. pri posudzovaní spôsobilosti vysokej školy uskutočňovať habilitačné konanie a konanie na vymenúvanie profesorov.
(3)	Pre skrátené označenie súboru kritérií obsiahnutých v tomto dokumente sa používa skratka KHKV (Kritériá Habilitačného Konania a konania na Vymenúvanie profesorov).
(4)	Pri posudzovaní vysokej školy, resp. jej fakulty, ktorá uskutočňuje habilitačné konanie a konanie na vymenúvanie profesorov, sa hodnotia nasledovné atribúty:
a)	základnou podmienkou je uskutočňovanie zodpovedajúceho študijného programu v študijnom odbore, v ktorom sa vysoká škola uchádza o akreditáciu habilitačného konania a konania na vymenovanie profesorov  podľa § 83 ods. 4 zákona (ďalej len „o akreditáciu“),
b)	vedecký alebo umelecký profil vysokej školy, 
c)	kritériá vysokej školy na získanie vedecko-pedagogického alebo umelecko-pedagogického titulu docent (ďalej len „titul docent“) a vedecko-pedagogického alebo umelecko-pedagogického titulu profesor (ďalej len „titul profesor“),
d)	personálne zabezpečenie.
(5)	Akreditačná komisia posúdi príslušnú vysokú školu, resp. jej fakultu, ak sa príslušný študijný program uskutočňuje na fakulte, ktorá sa uchádza o akreditáciu v príslušnom študijnom odbore a zistí, v akej miere ich atribúty spĺňajú jednotlivé kritériá. Akreditačná komisia odporučí priznať vysokej škole právo uskutočňovať habilitačné konanie a konanie na vymenúvanie profesorov v zodpovedajúcom študijnom odbore, ak atribúty vysokej školy, resp. jej fakulty zabezpečujúcej uskutočňovanie týchto konaní spĺňajú stanovené kritériá.

Atribút/kritérium	Uspokojivé plnenie	
Atribút: Základná podmienka	
Kritérium KHKV-A1: Akreditovaný študijný program v študijnom odbore, v ktorom sa vysoká škola uchádza o akreditáciu 	Vysoká škola môže požiadať o akreditáciu habilitačného konania a konania na vymenúvanie profesorov v študijnom odbore, v ktorom má akreditovaný študijný program  druhého stupňa alebo študijný program podľa § 53 ods. 3, alebo študijný program tretieho stupňa  (§ 83 ods. 4). Vedná alebo technická disciplína alebo jej časť, ktorá je predmetom habilitačného konania a konania na vymenovanie profesorov sa musí obsahovo zhodovať alebo výrazne prekrývať (úzko zamerané alebo špeciálne doktorandské študijné programy) s náplňou akreditovaného študijného programu tretieho stupňa. Táto požiadavka je zároveň minimálnou podmienkou pre toto kritérium. Na účely hodnotenia podľa tohto kritéria sa za študijný program, ktorý sa uskutočňuje v príslušnom študijnom odbore, nepovažuje študijný program, ktorý sa uskutočňuje v kombinácii dvoch študijných odborov (§ 51 ods. 5 zákona).	
Atribút: Vedecký alebo umelecký profil vysokej školy	
Kritérium KHKV-A2: Úroveň výskumnej, resp. umeleckej činnosti vysokej školy v študijnom odbore, v ktorom sa vysoká škola uchádza o akreditáciu, alebo v príbuznom študijnom odbore, a to aj z hľadiska medzinárodného významu dosiahnutých výsledkov	Vysoká škola, resp. jej fakulta musí preukázať za obdobie ostatných šiestich rokov nepretržitú výskumnú činnosť alebo umeleckú činnosť v problematike príslušného študijného odboru alebo príbuzného študijného odboru akceptovanú  na medzinárodnej úrovni (ak to ustanovia osobitné kritériá pre príslušný študijný odbor, postačuje preukázanie nepretržitej výskumnej alebo umeleckej činnosti na národnej úrovni). Musí sa v období ostatných šiestich rokov nepretržite podieľať na výskumných projektoch alebo na umeleckých projektoch v danom študijnom odbore alebo v príbuznom študijnom odbore na medzinárodnej úrovni (v odôvodnených prípadoch môžu kritériá špecifické pri príslušný študijný odbor vyžadovať len národnú úroveň) a dosahovať pri ich vyhodnotení výsledky na vysokej úrovni akceptované odbornou komunitou.
Vysoká škola, resp. jej fakulta musí preukázať grantovú úspešnosť v získavaní finančnej podpory na príslušný výskum alebo umeleckú činnosť ako aj preukázať kvalitu výskumnej alebo umeleckej činnosti (napr. patenty, realizované technologické a výrobné postupy, realizované projekty, technické diela, diagnostické a terapeutické postupy, umeleckou pospolitosťou uznávané umelecké diela a aktivity) doloženú medzinárodným ohlasom a v špecifických prípadoch aj domácim ohlasom.
Príbuzné študijné odbory k danému študijnému odboru sú uvedené v jeho opise, ktorý je súčasťou sústavy študijných odborov.
Ak Akreditačná komisia vypracovala hodnotenie výskumnej, vývojovej, umeleckej a ďalšej tvorivej činnosti vysokej školy v rámci komplexnej akreditácie vysokej školy, vysoká škola, resp. fakulta musela v poslednom hodnotení získať celkové hodnotenie výskumnej činnosti fakulty v oblasti, v rámci ktorej sa príslušný študijný odbor hodnotí B+, A- alebo A podľa kritérií na hodnotenie úrovne výskumnej, vývojovej, umeleckej a ďalšej tvorivej činnosti v rámci komplexnej akreditácie činností vysokej školy. Toto je minimálna podmienka.	
Atribút: Úroveň kritérií vysokej školy na získanie titulu docent a úroveň kritérií vysokej školy na získanie titulu profesor a ich dodržiavanie	
Kritérium KHKV-A3: Úroveň kritérií vysokej školy na získanie titulu docent a úroveň kritérií vysokej školy na získanie titulu profesor	Úroveň kritérií vysokej školy, resp. jej fakulty na získanie titulu docent a úroveň kritérií vysokej školy, resp. jej fakulty na získanie titulu profesor musí zaručovať, že uchádzač o titul docent, resp. titul profesor, ktorý ich splní, bude spĺňať podmienky na udelenie zodpovedajúceho titulu ustanovené zákonom.
Ak sú pre príslušný študijný odbor (alebo skupinu/podskupinu, v ktorej je študijný odbor zaradený) vypracované minimálne požiadavky na kritériá, čo musí byť vyžadované od žiadateľa o udelenie vedecko-pedagogického alebo umelecko-pedagogického titulu docent/profesor, minimálnou podmienkou na splnenie tohto kritériá je súlad kritérií  vysokej školy s týmito požiadavkami.
Minimálnou podmienkou je, aby kritériá vysokej školy, resp. jej fakulty na získanie titulu profesor vyžadovali od uchádzača:
a)	publikovanie vedeckých prác alebo výstupov kategórie A,) (ich počet sa stanoví špecificky pre príslušný študijný odbor); musí ísť o publikácie podľa WOS, resp. musí ísť o iné publikácie (knihy) reprezentujúce národnú kultúru, technické unikátne diela, v umeleckej oblasti najvýznamnejšie diela európskeho významu, 
b)	publikovanie najmenej jednej vysokoškolskej učebnice alebo dvoch skrípt alebo učebných textov,
c)	úspešné vyškolenie najmenej jedného doktoranda a školenie najmenej jedného doktoranda po absolvovaní dizertačnej skúšky v danom študijnom odbore, 
d)	vykonávanie pedagogickej činnosti (ako zamestnanec v pracovnom pomere) počas doby najmenej troch rokov od získania titulu docent v predmetoch z odboru, v ktorom sa má uchádzačovi udeliť titul profesor alebo v príbuznom študijnom odbore. Na výkon pedagogickej činnosti sa zohľadňuje len doba, počas ktorej bol uchádzač v pracovnom pomere s vysokou školou (vrátane zahraničia), viedol prednášky alebo semináre a viedol doktorandov,
e)	vykonávanie výskumnej, vývojovej alebo umeleckej činnosti a publikovanie výsledkov vrátane ohlasov v príslušnom študijnom odbore,
Minimálnou podmienkou je, aby kritériá vysokej školy, resp. jej fakulty na získanie titulu docent vyžadovali od uchádzača vykonávanie pedagogickej činnosti počas doby najmenej troch rokov od získania vysokoškolského vzdelania tretieho stupňa (v umeleckých odboroch – vzhľadom ku § 76 ods. 4 zákona 131/2002 Z. z. o vysokých školách – vykonávanie pedagogickej činnosti počas doby najmenej troch rokov vo funkcii odborného asistenta),   najmä vedenie prednášok z vybraných kapitol, vedenie seminárov a cvičení, resp. zodpovedajúcich foriem vyučovania.
Vysokoškolská učebnica alebo skriptum sa v umeleckých študijných odboroch môže nahradiť umelecko-pedagogickým vedením medzinárodnej tvorivej dielne alebo umeleckého sympózia.
Kritériá vysokej školy, resp. fakulty nemôžu umožňovať nahradenie požadovaných minimálnych kritérií plnením iných kritérií.	
Kritérium KHKV-A4: Dodržiavanie kritérií vysokej školy na získanie titulu docent a kritérií vysokej školy na získanie titulu profesor v študijnom odbore, v ktorom sa vysoká škola uchádza o akreditáciu 	Vysoká škola, resp. fakulta bez výnimky dodržiava kritériá na získanie titulu docent a kritériá na získanie titulu profesor v študijnom odbore, v ktorom sa uchádza o akreditáciu a ktoré sú prerokované vo vedeckej rade fakulty, ak sa konanie uskutočňuje na fakulte a schválené vedeckou radou vysokej školy. Rektor vymenúva za docentov a navrhuje na vymenovanie za profesorov len tých uchádzačov, ktorí spĺňajú požadované kritériá. 
Poznámka: AK si ako súčasť procesu akreditácie podľa potreby overí dodržiavanie kritérií u uchádzačov, ktorí na vysokej škole, resp. jej fakulte úspešne prešli habilitačným konaním resp. konaním na vymenúvanie profesorov podľa zákona č. 131/2002 Z. z. v posledných šiestich rokoch.
Na toto kritérium sa neprihliada, ak vysoká škola, resp. fakulta, nemala pred podaním žiadosti priznané právo na habilitačné konania a konanie na vymenúvanie profesorov.	
Atribút: Personálne zabezpečenie	
Kritérium KHKV-A5: Garantovanie kvality uskutočňovania habilitačného konania a konania na vymenúvanie profesorov (úroveň garantov a spolugarantov habilitačného konania a konania na vymenúvanie profesorov)	Garant habilitačného konania a konania na vymenúvanie profesorov je vysokoškolský učiteľ na funkčnom mieste profesora v príslušnom študijnom odbore alebo v príbuznom študijnom odbore, ktorý je riadnym profesorom vysokej školy. V prípade uskutočňovania konania na fakulte musí byť garant zaradený na fakulte.
Pri posudzovaní navrhovaného garanta sa berie do úvahy jeho skutočná zodpovednosť za výskum a vzdelávanie v príslušnom študijnom odbore, teda či má skutočne možnosť a či kvalitne ovplyvňuje rozvoj študijného odboru nepretržitou činnosťou vo výskume a vo vzdelávaní a prispieva svojou všestrannou činnosťou k rozvoju poznania v tomto študijnom odbore, či je kompetentný, teda či jeho vedecký alebo umelecký profil a výsledky zaručujú odbornú kvalitu a jeho skutočná angažovanosť a aktivita pri garantovaní, či dosahuje výsledky medzinárodne akceptované primerane špecifičnosti daného študijného odboru. Zdokumentovanie a zhodnotenie týchto skutočností uvedie vysoká škola v žiadosti. Plnenie tohto kritéria sa posudzuje podľa výstupov/ocenení garanta v danom študijnom odbore za predchádzajúcich šesť rokov pred podaním žiadosti o akreditáciu.) 
Na plnenie tohto kritéria sa vyžaduje, aby vnútorné predpisy vysokej školy zaručovali, že garant sa v rozhodujúcej miere podieľa na habilitačnom konaní a konaní na vymenúvania profesorov, najmä odporúča na prijatie/zamietnutie žiadosť o predmetné konanie, v rámci konania je oponentom alebo členom komisie na príslušné konanie a pod.
Existencia garanta s uvedenými vlastnosťami je zároveň minimálnou podmienkou pre toto kritérium.
Pri posudzovaní navrhovaného garanta habilitačného konania a konania na vymenúvanie profesorov sa s ohľadom na § 77 ods. 6 zákona berie do úvahy aj jeho vek. Vysokej škole je možné priznať spôsobilosť uskutočňovať habilitačné konanie a konanie na vymenúvanie profesorov len do konca akademického roka, v ktorom garant habilitačného konania a konania na vymenúvanie profesorov dovŕši vek 70 rokov.
Garantovanie a práca pre iného zamestnávateľa ako je pozícia vedúceho zamestnanca, štatutára, či obdobná manažérska funkcia, sa vylučujú.
Garantovanie a spolugarantovanie habilitačného konania a konania na vymenúvanie profesorov tým istým garantom (spolugarantom) na rôznych vysokých školách sa nepripúšťa. Funkciu garanta (spolugaranta) možno vykonávať len na jednej vysokej škole. Kritérium nie je splnené, ak garant alebo spolugarant pracuje na ustanovený týždenný pracovný čas na viac ako jednej vysokej škole (alebo v obdobnom pracovnom pomere v zahraničí). Garantovanie sa pripúšťa len v jednom študijnom odbore.
Garant habilitačného konania a konania na vymenúvanie profesorov je vedecky alebo umelecky činný, zodpovedá za výskum a vzdelávanie v študijnom odbore. 
Na dodržanie úrovne kvality habilitačného konania a konania na vymenúvanie profesorov sa požadujú okrem garanta habilitačného konania a konania na vymenúvanie profesorov aj ďalší najmenej dvaja vysokoškolskí učitelia pôsobiaci na ustanovený týždenný pracovný čas vo funkcii profesora alebo docenta v príslušnom alebo príbuznom študijnom odbore (spolugaranti), ktorí svojou výskumnou alebo umeleckou, pedagogickou a organizačnou činnosťou prispievajú k rozvoju poznania v príslušnom študijnom odbore.
Na posúdenie personálneho zabezpečenia vysoká škola uvedie v žiadosti požiadavky aplikované pri výberovom konaní na profesorov a docentov, ktorých navrhuje ako garantov a spolugarantov.	
Kritérium KHKV-A6: Zloženie vedeckej (umeleckej) rady vysokej školy a vedeckej rady fakulty, ak sa habilitačné konanie a konanie na vymenúvanie profesorov uskutočňuje na fakulte	Vedecká (umelecká) rada vysokej školy a fakulty, ak sa habilitačné konanie a konanie na vymenúvanie profesorov uskutočňuje na fakulte, musí byť zložená z členov v súlade s § 11 ods. 2 resp. § 29 ods. 2 zákona. Posudzuje sa najmä významnosť členov - odborníkov v oblastiach, v ktorých vysoká škola uskutočňuje vzdelávaciu, výskumnú, vývojovú alebo ďalšiu tvorivú činnosť akademickej obce i mimo akademickej obce, vo vedeckej rade fakulty, ak sa konanie uskutočňuje na fakulte, aj s osobitným dôrazom na zastúpenie členov z daných alebo príbuzných študijných odborov, v ktorých vysoká škola chce uskutočňovať habilitačné konanie a konanie na vymenúvanie profesorov.